SL Uradni list Evropske unije L 365/44

UREDBA SVETA (EU) št. 1350/2014

z dne 15. decembra 2014

o dodelitvi ribolovnih možnosti v skladu s Protokolom o določitvi ribolovnih možnosti in finančnega prispevka, ki jih zagotavlja Sporazum o partnerstvu v ribiškem sektorju med Republiko Madagaskar in Evropsko skupnostjo

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 15. novembra 2007 sprejel Uredbo (ES) št. 31/2008 o sklenitvi Sporazuma o partnerstvu v ribiškem sektorju med Evropsko skupnostjo in Republiko Madagaskar (1) (v nadaljnjem besedilu: Sporazum). Sedanji protokol k Sporazumu preneha veljati 31. decembra 2014.

(2) Dne 19. junija 2014 je bil parafiran nov protokol (2) k Sporazumu (v nadaljnjem besedilu: Protokol). Protokol plovilom Unije dodeljuje ribolovne možnosti na ribolovnem območju, na katerem Republika Madagaskar izvaja svojo jurisdikcijo.

(3) Svet je 15. decembra 2014 sprejel Sklep 2014/929/EU (3) o podpisu in začasni uporabi Protokola.

(4) Primerno je določiti način dodelitve ribolovnih možnosti med države članice za obdobje uporabe Protokola.

(5) Če se v skladu s členom 10(1) Uredbe Sveta (ES) št. 1006/2008 (4) zdi, da ribolovne možnosti, ki so bile Uniji dodeljene na podlagi Protokola, niso v celoti izkoriščene, Komisija o tem obvesti zadevne države članice. Če v roku, ki ga določi Svet, ni odgovora, se to šteje za potrditev, da plovila zadevne države članice v danem obdobju ne izkoriščajo v celoti svojih ribolovnih možnosti. Svet bi moral določiti ta rok.

(6) Da bi plovila Unije lahko nadaljevala z izvajanjem ribolovnih dejavnosti, člen 15 Protokola določa možnost, da ga vsaka od pogodbenic začasno uporablja od datuma njegovega podpisa, vendar najprej od 1. januarja 2015.

(7) Ta uredba bi se morala uporabljati od datuma podpisa Protokola, vendar najprej od 1. januarja 2015 –

SPREJEL NASLEDNJO UREDBO:

Člen 1

1. Ribolovne možnosti, določene s Protokolom, se med države članice dodelijo na naslednji način:

(a) plovila za ribolov tuna s plavarico: Španija: 20 plovil Francija: 19 plovil Italija: 1 plovilo

(b) plovila s površinskimi parangali s tonažo nad 100 BT: Španija: 18 plovil Francija: 9 plovil Portugalska: 5 plovil

(c) plovila s površinskimi parangali s tonažo do vključno 100 BT: Francija: 22 plovil

2. Omejitev ulova morskih psov skupaj s tuni in sorodnimi vrstami za plovila Unije s površinskimi parangali, določena v Prilogi k Protokolu, se med države članice dodeli na naslednji način:

Španija: 207 ton Francija: 34 ton Portugalska 9 ton

3. Uredba (ES) št. 1006/2008 se uporablja brez poseganja v Sporazum.

4. Če se z zahtevki za dovoljenja za ribolov držav članic iz odstavka 1 ne izčrpajo ribolovne možnosti, ki jih določa Protokol, Komisija upošteva te zahtevke za dovoljenja za ribolov od katere koli druge države članice v skladu s členom 10 Uredbe (ES) št. 1006/2008.

5. Rok, v katerem morajo države članice v skladu s členom 10(1) Uredbe (ES) št. 1006/2008 potrditi, da ne izkoriščajo v celoti ribolovnih možnosti, dodeljenih s Protokolom, je deset delovnih dni od datuma, ko jim Komisija sporoči, da ribolovne možnosti niso izčrpane.

Člen 2

Ta uredba začne veljati dan po objavi v Uradnem listu Evropske unije.

Uporablja se od datuma podpisa Protokola, vendar najprej od 1. januarja 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 15. decembra 2014 Za Svet Predsednik M. MARTINA

(1) UL L 15, 18.1.2008, str. 1.

(2) Protokol o določitvi ribolovnih možnosti in finančnega prispevka, ki jih zagotavlja Sporazum o partnerstvu v ribiškem sektorju med Republiko Madagaskar in Evropsko skupnostjo (glej stran 8 tega Uradnega lista).

(3) Glej stran 6 tega Uradnega lista.

(4) Uredba Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti ter o spremembi uredb (EGS) št. 2847/93 in (ES) št. 1627/94 in o razveljavitvi Uredbe (ES) št. 3317/94 (UL L 286, 29.10.2008, str. 33).